|  |  |
| --- | --- |
| **Школа** | Средња економска школа |
| **Наставни предмет** | Српски језик и књижевност |
| **Разред** | II-3 |
| **Датум реализације** | 23.3.2020. |
| **Наставник** | Јелена Тодоровић |

*Реализам у европској књижевности*

**Ги де Мопасан: *Два пријатеља.***

Увођење ученика у анализу новеле представљањем живота и дела Ги де Мопасана.

**О писцу**: Ги де Мопасан (1850−1893), један је од значајнијих француских реалиста: приповедач, романсијер, путописац, критичар. Убраја се у мајсторе новеле светског ранга. Књижевна јавност га је сматрала присталицом натуралистичке школе, али је он то одлучно одрицао истичући своју самосталност и неприпадање било каквој књижевној школи. Мопасан је био против реализма као одражавања стварности. Он заступа тезу да постоји само субјективна стварност, она која се формира у пишчевој свести. Мопасан је овде у праву утолико што ни једно књижевноуметничко виђење стварности није апсолутно објективно јер је преломљено кроз свест и психу појединца − ствараоца.

Мопасан је сликао мрачне стране француског друштва свога времена јер га је тако доживео и искусио. Зато код њега има мрачних боја, опорих тонова, смрти и самоубистава. Несређен живот у једном оваквом друштву довео је писца до растројства живаца и смрти у душевној болници 1893. године.

**Дела:** објавио је петнаест збирки новела, шест романа, три књиге путописа и више критичких и теоријских текстова. Најзначајнији романи су му *Један живот* (1883), *Љубимац* (1885), *Пјер и Жан* (1888), *Јака као смрт* (1889), *Наше срце* (1890). Од критичко-теоријских радова најпознатији су *Студија о Гиставу Флоберу* и Предговор роману *Пјер и Жан*.

Дело прочитајте из своје Читанке на страни 235.

или у pdf-у: <https://gimnazijadg.files.wordpress.com/2015/05/gi-de-mopasan.pdf>

**књижевна врста**: новела

**тема:** пријатељство у рату. Ово је прича о једноставним људима, о пријатељству, љубави према пецању и природи, љубави према животу, о страху и пркосу.

**локализација**: Париз; крај XIX века

**мотиви** − љубав, пријатељство, одушевљење природаом, рат и осуда рата, страх и стрепња, , величанствен пркос непријатељу, херојска смрт

Прича је развијена у низ мањих и већих ситуација које су распоређене хронолошким редоследом. Изузетак је једна ретроспективна епизода која објашњава порекло пријатељства.

 **композиција**:

1. Увод ­ опседнути Париз. Глад.
2. Сусрет два пријатеља пецароша − Морисоа и Соважа.
3. Ретроспекција: − Морисоов одлазак пре рата на пецање, на острво Марант. Ту је сретао Соважа. Спријатељили су се и наставили стално да пецају један поред другог. Дивили су се природи која их окружује, било да је пролеће или јесен.
4. Шетња плочницима, свраћање у кафанице, разговор.
5. Господин Соваж предлаже да оду на пецање. Морисо је уздрхтао од жеље и одмах пристао.
6. Долазак на реку. Разговор о Прусима који су окупирали Француску и налазе се на суседном вису. Пецање.
7. Грување граната. Разговор о ратовању и неслободи. (*Такав је живот*, − изјави г. Соваж. *Боље рећи, таква је смрт*, − дочека уз смех Морисо.
8. Заробљавање. Саслушање. Два пријатеља мирно ћуте.
9. Пред стрељачким стројем. Пријатељи се опраштају један од другог.
10. Стрељање и бацање тела два пријатеља у реку.
11. Официр мирно наређује да му испрже рибу.

**елементи епског, лирског и драмског:** епско − прича о двојици пријатеља, лирско − лепота природе и лепота разумевања и љубави, драмско − напетости догађаја и драматика унутрашњих преживљавања.

**Новела** − кратко прозно дело сажете радње чија фабула говори о исечку из нечијега живота, те најчешће садржи само један догађај и само неколико ликова. Њена радња се догађа у релативно кратком временском периоду и на релативно ограниченом простору.

* **Новела** *Два пријатеља* је једноставна прича о двојици пријатеља, страсних пецароша. Њих је привремено раздвојио француско­пруски рат, али су се једног јануарског дана случајно срели у опседнутом и гладном Паризу, обрадовали се један другом, попричали о тренутној ситуацији и својој љубави (пецању), и одлучили да оду на пецање, без обзира што се на околним висовима налазе пруски војници. Одлазе на реку, пецање им добро иде, али их пруски војници заробе и после неуспелог саслушања стрељају и баце у реку.

У тој смрти ове двојице приајтеља има и симболике: стрељани, бачени су у реку коју су волели и на којој су провели најлепше дане свога живота и најлепше тренутке свога дружења и пријатељства − пријатељи су и у смрти остали заједно.

* **Јунаци.** Јунаци новеле су људи који мало говоре, више ћуте, али они се одлично разумеју и без речи јер су им укуси били слични и уживали су у истим стварима. Обојица највише воле две ствари: пецање и боравак у природи. Одушевљавају се рађањем и заласком сунца, богатством јесењих боја, чак и белином облака. После дуге паузе због рата, спомена пецања изазива дрхтање од жеље. Ни на шта нису мислили, све су на свету заборавили, пецали су. Мопасан не идеализује своје јунаке: они су мали људи који се задовољавају малим стварима које им много значе. Вуче их на реку страст за пецањем, али су свесни опасности и плаше се. Када зачују кораке иза себе *стресоше се од ужаса*; када су угледали пруске војнике *две им се удице отргоше из руку и отпловише низ воду*. Све се одиграло за трен ока. Нису имали времена ни да схвате шта им се дешава. Страх се и физички манифестовао бледилом и дрхтањем руку. Али они су ћутали. То њихово ћутање било је чврсто и непоколебљиво. Они су се слили у једно, у једну личност. Два пецароша стајала су ћутке. Знали су шта их чека, били су престрашени, али су ћутали. Двојици пријатеља је страх следио крв (*бледи као крпа*), изазвао дрхтавицу руку, али их није сломио. Остали су усправни, један уз другог, не проговоривши ни речи. Они, наравно, нису ни имали шта да кажу, нису ни имали појма о некаквим лозинкама, али ни једног тренутка нису покушали да се правдају. Зашто нису покушавали да се правдају? Мопасан је овакво држање мотивисао једним претходним описом: *И мирно почеше расправљати, распредати велике политичке проблеме здравим разумом питомих и ограничених људи, слажући се у томе да никад неће бити слободе. А Мон Валеријан је Грувао без одмора, рушећи ђуладима француске куће, ломећи животе, сатирући људска бића, прекидајући заувек многе снове, многе очекиване радости, многе наде у срећу, отварајући у срцима жена, у срцима девојака, у срцима мајки, овуда и у другим крајевима, патње којима неће бити краја.* Они су свесни да је правдање узалудно, јер неће бити прихваћено па нису хтели да се понижавају и непријатељу пруже задовољство. Чим су ухваћени, јасно им је било да ће их побити. Њихово ћутање је својеврстан **пркос**. Величина тога чина и њиховог мирног примања смрти је у томе што су они мали, обични људи, а не борци и хероји.
* Непосредно пред плотун Морисоов поглед се заустави случајно на пуној мрежи кркуша и сузе му пођу иако је настојао да се од њих одбрани. Тада га је обузела слабост − пустио је сузу. То се догодило не зато што се уплашио смрти, него зато што је мрежа кркуша значила омиљену **страст, природу, дружење, живот**. То је била суза за прошлошћу и за протеклим животом, а не суза очаја и страха од смрти.
* Још један моменат је значајан за разумевање психолошког стања двојице пријатеља. Кркуше су симболизовале и **пријатељство** са господином Соважом и све оне лепе тренутке дружења. Њихово опраштање је сцена достојна великих трагедија: *На сунчаном зраку светлуцала се гомила риба које су још мрдале. И обузе га слабост. Иако се бранио, очи му се напунише сузама. Промуца: Збогом, господине Соваж! Г. Соваж одговори: Збогом, Господине Морисо! Стегоше један другом руку, док су неодољиво целим телом дрхтали.*
* До краја су се у њима сукобљавала два различита осећања: неодољиви **страх** који је изазивао дрхтавицу целог тела и снажан **пркос**. Страх нису могли да одагнају, али су били у стању да покажу пркос и умру Достојанствено: без речи.
* **Апсурд рата.** Мисао о аспурду рата налази се у подтексту Мопасанове новеле. Већ уводни пасус указује на зло које рат наноси не само човеку: *Париз је био опседнут, изгладнео и у самртном ропцу. Врабаца је било све мање по крововима, а у одводним каналима нестајало је животиња. Свет је јео што му драго.* Апсурд рата је показан на страдању два обична човека, који не разумеју светску политику и политику влада и краљева, који гину само зато што су грађани окупиране земље, што су Французи. У њиховом ћутању је пркос, али и зачуђеност оним што их је снашло, зачуђеност питањима која им се упућују, грубим и бахатим претњама које људски живот сматрају за најспореднију ствар на свету. Охолост силника и потпуна мирноћа у чину одузимања туђих живота достиже врхунац у завршној сцени новеле. После стрељања двојице пријатеља и бацања њихових тела у реку да *рибе почну своје*, официр се насмеши улову стрељаних и нареди да му се испржи риба. Последња реченица описује пруског официра који, пошто је издао наредбу да му се испржи риба, *затим продужи да пуши лулу*. Жртве су отплутале реком, зло је остало да чека нове невине жртве. Равнодушни мир убице делује стравично.

**\*\*\***

**Размислите о идејама и порукама које проистичу из дела, посебно о пријатељству, постојаности и апсурду рата.**

На основу прочитаног дела и смерница из прилога покушајте да одговорите на следећа питања:

* Шта је тема ове новеле?
* Који су доминантни мотиви?
* Протумачите ликове Морисоа и Соважа.
* Какав је њихов однос? Шта их повезује? Која осећања владају овим ликовима?